Video: Hoofmeisie se boodskap raak duisende harte | Maroela Media
Magé Troskie is die hoofmeisie aan die Hoër Meisieskool Oranje (OMS) in Bloemfontein, wat op almal se lippe is. (Foto: 'n Skermgreep uit die video)
Lig jou ken en ken jou lig – Magé Troskie
Magé Troskie, die hoofmeisie aan die Hoër Meisieskool Oranje (OMS) in Bloemfontein, het om al die regte redes soos 'n veldbrand op sosiale media versprei met haar inspirerende boodskap aan gr. 8-leerders van haar skool.
Die video van haar toespraak wat sy verlede Vrydag met die skool se nuwelingsgeleentheid gelewer het om dié leerders te verwelkom is al deur meer as 'n halfmiljoen mense gekyk. Meer as 10 000 het dit gedeel en duisende het kommentaar daarop gelewer.
"Lig jou oë van die grond af en wees hier. Die Here sê stop, vat 'n oomblik, kyk op en haal asem. Ek is met jou … Ek het jou lief.
"Lig jou ken en sien die mense rondom jou. Sien die nuwe dag en as jy gister geval het, dan staan jy vandag op met nuwe moed, nuwe krag en daai pragtige blinkbek-glimlag," sê Magé (uitgespreek Maggie) in haar toespraak aan die graadagts, wat selfs al oor die landsgrense gedeel is.
Sy het Vrydag aan Maroela Media gesê sy het nie in haar wildste drome gedink dié toespraak sal so ver gedeel word nie.
"Ek dag eers Facebook is effens deurmekaar toe ek sien hoe baie mense dit al gekyk het. Ek is regtig dankbaar dat dit iets vir só baie mense kon beteken."
Magé sê sy skryf altyd haar toesprake uit haar hart uit.
"Die boodskap het eers gesukkel om na my toe te kom. Ek het later met my hande in my hare gesit en gestres oor wat ek die volgende dag in my toespraak gaan sê.
"Toe ek opkyk en my ken lig, toe kom die boodskap van 'Lig jou ken en ken jou lig' by my op. Ek verstaan nou hoekom die Here wou hê ek moes daardie boodskap deel."
God dink jy is beeldskoon, hoe durf jy anders dink – Magé Troskie
Een van Magé se nuwe bewonderaars, Chanteé King, die hoofmeisie van Oranje Primêr, het haar Dinsdag kom ontmoet. Sy het vir Magé 'n geskenkie saamgebring met 'n briefie waarin sy haar bedank vir die boodskap. "Dit is woorde wat ek in my hart gaan saamdra."
Een van die kommentare op die video is van Adele Nezar Smit. Sy skryf: "Ek het hierdie video seker nou al 30 keer gekyk en slaan nog steeds hoendervleis uit. Dis so mooi en iets wat ek wil hê my graadagt moet elke oggend van sy lewe luister en onthou hy is presies waar hy moet wees, dat die Here hom gemaak het met 'n doel en natuurlik dat hy elke dag sy ken moet lig en sy lig moet ken! Dié toespraak sal vir altyd by my bly."
Kyk die video van die toespraak:
Besonderse Nuwelingsfunksie-toespraak deur hoofdogter Magé Troskie.Kyk die volledige funksie se uitsending hier: https://digitv.co.za/#/video/28336/34100/Vod